ເພື່ອແນໃສ່ຊຸກຍູ້ສົ່ງເສີມຜູ້ດຳເນີນທຸລະກິດການຜະລິດ ຜູ້ຊື້-ຜູ້ຂາຍ ແລະ ເປັນການປົກປ້ອງສິດຜົນປະໂຫຍດຜູ້ຊົມໃຊ້ ໃຫ້ມີຄວາມຍຸຕິທຳບົນພື້ນຖານກົນໄກຕະຫຼາດ ຫຼີກລ່ຽງການເອົາລັດເອົາປຽບກັນລະຫວ່າງຜູ້ຊື້ ແລະ ຜູ້ຂາຍ ທັງຮັບປະກັນໃຫ້ສັງຄົມມີຄວາມສະຫງົບ.
ພະແນກອຸດສາຫະກຳ ແລະ ການຄ້າ ນະຄອນຫຼວງວຽງຈັນ ໄດ້ອອກແຈ້ງການເລື່ອງການກຳນົດລາຄາຂາຍຍົກ-ຂາຍຍ່ອຍຊີ້ນໝູ ໂດຍອີງຕາມດຳລັດວ່າດ້ວຍການຄຸ້ມຄອງລາຄາສິນຄ້າ ແລະ ຄ່າບໍລິການ ອີງຕາມຄຳເຫັນດີເປັນເອກະພາບຂອງກອງປະຊຸມ ກ່ຽວກັບລາຄາຂາຍຍົກ-ຂາຍຍ່ອຍຊີ້ນໝູ ແລະ ແຈ້ງການຂອງກະຊວງອຸດສາຫະກຳ ແລະ ການຄ້າ ວ່າດ້ວຍການກຳນົດໂຄງປະກອບລາຄາສິນຄ້າ ຄວບຄຸມ ເພື່ອກຳນົດລາຄາຂາຍຍົກ-ຂາຍຍ່ອຍ ດັ່ງນັ້ນ ພະແນກອຸດສາຫະກຳ ແລະ ການຄ້າ ນະຄອນຫຼວງວຽງຈັນ ຈຶ່ງໄດ້ອອກແຈ້ງການຄືດັ່ງນີ້: ລາຄາໝູເປັນ ໜ້າຟາມ ຊື້-ຂາຍ ບໍ່ໃຫ້ເກີນ 18 ພັນກີບ/ກິໂລ ລາຄາຂາຍຍົກໝູທັງຕົວທີ່ໄດ້ຂ້າຄົວ ແລະ ຊຳແຫຼະເປັນຊີ້ນລວມຂາຍສູງສຸດບໍ່ໃຫ້ເກີນ 21 ພັນກີບ/ກິໂລ ລາຄານີ້ແມ່ນລາຄານາຍຮ້ອຍສົ່ງໃຫ້ລູກຂຽງຮອດຕະຫຼາດ ສຳລັບລາຄາຂາຍຍ່ອຍຂອງລູກຂຽງໃຫ້ຜູ້ບໍລິໂພກຢູ່ຕະຫຼາດ ຊີ້ນໝູປະເພດໜຶ່ງ (ຊີ້ນກ້ອນ ດູກຂ້າງ ຊີ້ນສາມຊັ້ນ) ສູງສຸດ 33 ພັນກີບ/ກິໂລ ແລະ ຊີ້ນໝູປະເພດສອງ ລາຄາສູງສຸດບໍ່ໃຫ້ເກີນ 30 ພັນກີບ/ກິໂລ.
ພະແນກອຸດສາຫະກຳ ແລະ ການຄ້າ ນະຄອນຫຼວງວຽງຈັນ ແຈ້ງການໃຫ້ບັນດາຫົວໜ້າຫ້ອງການອຸດສາຫະກຳ ແລະ ການຄ້າ 9 ຕົວເມືອງ ຫົວໜ່ວຍທຸລະກິດຈັດສັນຕະຫຼາດ ບັນດາຟາມລ້ຽງໝູ (ຜູ້ຜະລິດໝູ) ຜູ້ປະກອບການທຸລະກິດຊື້ສັດ-ຂາຍຊີ້ນ (ນາຍຮ້ອຍ) ຜູ້ຈຳໜ່າຍຊີ້ນໝູ (ລູກຂຽງ) ຕາມຮ້ານຄ້າແຜງລອຍໃນຕະຫຼາດ ຢູ່ນະຄອນຫຼວງວຽງຈັນ ເພື່ອຊາບ ແລະ ຈັດຕັ້ງປະຕິບັດຕາມເນື້ອໃນແຈ້ງການນີ້ໃຫ້ມີປະສິດທິຜົນ.
ແຫລ່ງຂ່າວ: ໜັງສືພິມວຽງຈັນໃໝ່